
Τρέχουσες εξελίξεις στην αυστραλιανή αγορά οίνου – 
Ευκαιρίες για ελληνικούς premium οίνους
  



O οινικός τομέας της Αυστραλίας βρίσκεται αντιμέτωπος με σημαντικές προκλήσεις, μεταξύ των οποίων, η μείωση της παγκόσμιας κατανάλωσης, αλλαγή καταναλωτικών προτύπων, υψηλά κοστολόγια, υψηλά εγχώρια αποθέματα οίνου, ανταγωνισμός από άλλα αλκοολούχα ποτά κλπ. 

Σύμφωνα με στοιχεία του ‘Australian Wine production, sales and inventory 2024 – 2025”, παρατηρούμε :

· η εγχώρια παραγωγή οίνου ανήλθε σε 1,13 δις λίτρα έναντι κατανάλωσης 1,08 δις λίτρων, αυξάνοντας το υφιστάμενο υψηλό απόθεμα κατά 52 εκ. λίτρα (+5% έναντι 2023-2024, το υψηλότερο της 10ετίας, κυρίως σε κόκκινο οίνο),

· οι συνολικές πωλήσεις ήταν αυξημένες κατά 5% έναντι της περιόδου 2023 – 2024, εκ των οποίων το 41% αφορούσε σε εγχώριες και το 59% σε εξαγωγές,

· οι εγχώριες πωλήσεις ήταν μειωμένες σε ποσότητα κατά 3%, χωρίς όμως μεταβολή επί της αξίας, με τον αφρώδη οίνο να σημειώνει αύξηση 5%, έναντι μείωσης 5% για τους κόκκινους/ροζέ οίνους και 3% για τους λευκούς,

· οι εξαγωγές σημείωσαν αύξηση τόσο σε ποσότητα (+3%) όσο και σε αξία (+13%), κυρίως λόγω ανοίγματος της κινεζικής αγοράς (κατάργηση δασμών) ενώ άλλες αγορές σημείωσαν μείωση,

· η κατηγορία “οργανικών οίνων” αποτελεί το τρίτο υψηλότερο εξαγωγικό οργανικό προϊόν της Αυστραλίας, όσον αφορά στην αξία (11 – 12 εκ. AUD), με κύριους προορισμούς της Ιαπωνία, Κίνα, Μαλαισία.  Οι λιανικές πωλήσεις οργανικών οίνων το οικονομικό έτος 2024 – 2025 σημείωσαν αύξηση 11,9%.

Η παραγωγή οίνου το 2026 είναι ενδεικτική της διόρθωσης που λαμβάνει χώρα από πλευράς προσφοράς. Η σύνθλιψη σταφυλιών ανήλθε σε 1,27 εκ. τόνους, μειωμένη κατά 19% έναντι του προηγούμενου έτους (ή -25% του μέσου όρου της περιόδου 2016 – 2025) και αφορούσε κυρίως σταφύλια για κόκκινους οίνους (80% της συνολικής μείωσης, έναντι 9% της μείωσης για σταφύλια λευκού οίνου). Κύρια οινοποιητική ποικιλία ήταν το Chardonnay (23% επί συνόλου) και ακολούθησε το Shiraz (19%). 

Το 52% της συνολικής αυστραλιανής παραγωγής προήλθε από τη South Australia (μειωμένο κατά 12%) και ακολούθησαν η New South Wales (30% και μείωση 22%), η Victoria (15% και μείωση 31%) κλπ.

Η αυστραλιανή αγορά λιανικής είναι η 9η μεγαλύτερη παγκοσμίως. Το 2025, η μείωση της κατανάλωσης εκτιμάται σε περίπου 900 εκ. λίτρα. Η μεγαλύτερη μείωση αφορούσε κόκκινους οίνους και σαμπάνια, ενώ αύξηση παρατηρήθηκε στους εμφιαλωμένους αφρώδεις και ροζέ οίνους. Σημαντικό στοιχείο αποτελεί το γεγονός, ότι η μείωση αφορούσε την τιμολογιακή κατηγορία 6,00 - 9,99 AUD ανά φιάλη, ενώ πωλήσεις σε χαμηλότερες τιμολογιακές κατηγορίες αυξήθηκαν.

Σύμφωνα με την KPMG Wine Industry Insights, η χαμηλότερη παραγωγή δεν μπορεί να λύσει το πρόβλημα της μειωμένης ζήτησης, η οποία οφείλεται σε αλλαγές καταναλωτικών προτύπων (στροφή προς ελαφρύτερους οίνους, λευκούς, premium, χαμηλού αλκοολικού βαθμού κλπ.).

Για το 2026, η αγορά εκτιμάται ότι θα χαρακτηρισθεί από υψηλά αποθέματα, μειωμένη ζήτηση και μειωμένη παραγωγή. Το International Wine and Spirits Record / ISWR εκτιμά ότι η εγχώρια αυστραλιανή κατανάλωση θα μειώνεται κατά περίπου 0,4% ετησίως την επόμενη 5ετία.

Επιπλέον, λόγω της υπερπροσφοράς οίνου (εγχωρίως και παγκοσμίως) οι τιμές δύσκολα θα σημειώσουν αύξηση. Ιδιαίτερα για τους αυστραλιανούς οίνους, σημειώνεται ότι οι παγκόσμιες τιμές προσφοράς είναι μειωμένες σε σύγκριση με τις αντίστοιχες προ 4ετίας και χαμηλότερες από τις τιμές των κύριων ανταγωνιστών τους.

Σε αυτό το πλαίσιο, ευκαιρίες για ελληνικούς οίνους αναφύονται στην κατηγορία “premium – differentiate niche market” και αφορούν κυρίως οίνους λευκούς, χαμηλού αλκοόλ, organic, αλλά και κόκκινους υψηλής τιμολογιακής κατηγορίας με τα ανωτέρω χαρακτηριστικά κλπ. 

